Foto’s: 1 dood, talle beseer in Jhb-treinbotsingFoto’s: ER24 ŉ Man is dood en sowat 80 mense beseer nadat twee treine Dinsdagoggend in die suide van Johannesburg gebots het. Russel Meiring, woordvoerder van ER24, het gesê die botsing het by die Denver-treinstasie plaasgevind. “Paramedici van ER24 en ander nooddienste is op die toneel,” het Meiring gesê. “Die bestuurder van een van die treine was reeds dood toe paramedici by die toneel opgedaag het.” Hy het gesê die nagenoeg 80 mense het geringe tot kritieke beserings opgedoen. “Een vrou was tussen ŉ trein en ŉ muur vasgepen. Sy moes bevry word voor sy verder behandel kon word. Sy is in ŉ kritieke toestand met ŉ helikopter na ŉ nabygeleë hospitaal geneem.” Santi Steinmann, woordvoerder van Netcare 911, het gesê die polisie se honde-eenheid is op die toneel om seker te maak dat alle passasiers uit die wrakke gered is. Sy het gesê een trein het teen die agterkant van ŉ ander trein vasgery. Die oorsaak van die ongeluk is nog nie bekend nie en word deur die betrokke owerheid ondersoek.